আসিফ মাহমুদ

**আসিফ মাহমুদ সজীব ভূঁইয়া** (১৪ জুলাই ১৯৯৮) হচ্ছেন একজন বাংলাদেশী আন্দোলনকর্মী, ছাত্রনেতা ও অন্তর্বর্তীকালীন সরকারের সাবেক উপদেষ্টা। তিনি এছাড়া বৈষম্যবিরোধী ছাত্র আন্দোলনের অন্যতম একজন সমন্বয়ক, যার মাধ্যমে তিনি ২০২৪ সালে সংগঠিত কোটা সংস্কার আন্দোলন ও অসহযোগ আন্দোলনে নেতৃত্ব দিয়েছিলেন। তিনি ঢাকা বিশ্ববিদ্যালয়ের ছাত্র অধিকার পরিষদের সাবেক সভাপতি।

## প্রারম্ভিক জীবন ও শিক্ষা
আসিফ ১৯৯৮ সালের ১৪ জুলাই কুমিল্লার মুরাদনগর উপজেলার আকুবপুর ইউনিয়নের আকুবপুর গ্রামে জন্মগ্রহণ করেন। তার পিতা মোহাম্মদ বিল্লাল হোসেন ও মাতা রোকসানা বেগম। প্রাথমিক শিক্ষা মা-বাবার হাতে। প্রথম শিক্ষাপ্রতিষ্ঠান পায়ের খোলা প্রাইমারি স্কুল। স্কুলশিক্ষা পায়ের খোলা উচ্চবিদ্যালয় ও আকুবপুর ইয়াকুব আলী ভুঁইয়া পাবলিক উচ্চ বিদ্যালয়ে। আসিফ মাহমুদ  ঢাকার তেজগাঁও থানার নাখালপাড়া হোসেন আলী উচ্চ বিদ্যালয় থেকে এসএসসি পাশ করেন। তিনি আদমজী ক্যান্টমেন্ট কলেজের প্রাক্তন শিক্ষার্থী ও কলেজটির বিএনসিসি ক্লাবের প্লাটুন সার্জেন্ট ছিলেন। কলেজ থেকে উচ্চ মাধ্যমিক শিক্ষা সম্পন্ন করে তিনি বর্তমানে ঢাকা বিশ্ববিদ্যালয়ে অধ্যয়নরত। তিনি ঢাকা বিশ্ববিদ্যালয়ের ভাষাবিজ্ঞান বিভাগের ২০১৭-১৮ শিক্ষাবর্ষের শিক্ষার্থী। আসিফ মাহমুদ বর্তমানে নর্থ সাউথ বিশ্ববিদ্যালয়ে মাস্টার্স ডিগ্রী করছেন। 

## কর্মজীবন
### রাজনৈতিক জীবন
২০২৪ সালের কোটা সংস্কার আন্দোলনে তিনি সামনে থেকে নেতৃত্ব দেন এবং গুরুত্বপূর্ণ ভূমিকা পালন করেন। শিক্ষার্থী হত্যা ও বিনা বিচারে আন্দোলনকারীদের নির্যাতনের জন্য অতি মানবীয় ভূমিকা পালন করেন তিনি এবং তার সংগঠন বৈষম্যবিরোধী ছাত্র আন্দোলন। তিনি সহ উক্ত সংগঠনের আরো দুই গুরুত্বপূর্ণ সমন্বয়ক নাহিদ ইসলাম ও সারজিস আলম মিলে সারা দেশে একযোগে অসহযোগ আন্দোলন এবং পরিশেষে লংমার্চ টু ঢাকা কর্মসূচি সফলভাবে ডাক দেন। যার ফলশ্রুতিতে ক্ষমতাসীন স্বৈরাচারী সরকারের পতন হয়।

আসিফ ২০১৮ সালের কোটা সংস্কার আন্দোলনেও সক্রিয় ছিলেন। এরপরে ছাত্র অধিকার পরিষদের সঙ্গে রাজনীতি শুরু করেন। ২০২৩ সালে ঢাকা বিশ্ববিদ্যালয় ছাত্র অধিকার পরিষদের প্রথম সম্মেলনে সভাপতি নির্বাচিত হন তিনি। পরবর্তীতে সংগঠনের গঠনতন্ত্র লঙ্ঘনের অভিযোগ এনে আসিফের নেতৃত্বে পুরো ঢাকা বিশ্ববিদ্যালয় কমিটি পদত্যাগ করে। ২০২৩ সালে ৪ অক্টোবর গণতান্ত্রিক ছাত্র শক্তির সূচনার পর সংগঠনটির ঢাকা বিশ্ববিদ্যালয় শাখার আহ্বায়কের দায়িত্ব পান তিনি।

### অন্তর্বর্তীকালীন সরকারের উপদেষ্টা

তিনি ২০২৪ সালের ৮ আগস্ট বাংলাদেশের অন্তর্বর্তী সরকার এর উপদেষ্টা হিসেবে নিযুক্ত হন এবং ৯ আগস্ট যুব ও ক্রীড়া মন্ত্রণালয়ের উপদেষ্টা হিসেবে দায়িত্ব পান। ২০২৪ সালের ১৬ আগস্ট তিনি শ্রম ও কর্মসংস্থান মন্ত্রণালয়ের উপদেষ্টা হিসেবে দায়িত্ব পান। ২০২৫ সালের ১০ ডিসেম্বর তিনি উপদেষ্টার পদ থেকে পদত্যাগ করেন।

## সমালোচনা
২০২৫ সালের মার্চ মাসে উপদেষ্টা আসিফ মাহমুদ সাজিব ভূঁইয়ার পিতা বিল্লাল হোসেন কুমিল্লায় স্থানীয় সরকার প্রকৌশল অধিদপ্তর (এলজিইডি) থেকে একটি ঠিকাদারি লাইসেন্স পান। আসিফ মাহমুদ শুরুতে এ বিষয়ে কোনো তথ্য জানেন না বলে এটি অস্বীকার করেন, তবে পরে তিনি এর সত্যতা নিশ্চিত করেন। তিনি জানান, এটি তার জ্ঞাতসারে করা হয়নি এবং তার "সংশ্লিষ্ট মন্ত্রণালয়ের দায়িত্বরত থাকা অবস্থায় বাবার ঠিকাদারি ব্যবসায় জড়ানো স্পষ্টভাবেই কনফ্লিক্ট অব ইন্টারেস্ট [স্বার্থের সংঘাত]"। ২০২৫ সালের ২৪ এপ্রিল এলজিইডি কুমিল্লা জেলা কার্যালয় আনুষ্ঠানিকভাবে বিল্লাল হোসেনের ঠিকাদারির লাইসেন্সটি বাতিল করে। লাইসেন্স বাতিলের আদেশে নির্বাহী প্রকৌশলী মোহাম্মদ আবদুল মতিন স্বাক্ষর করেন এবং তিনি লাইসেন্স প্রদানের প্রক্রিয়াগত জটিলতার কথা উল্লেখ করেন।

২০২৫ সালের জুন মাসে শাহজালাল আন্তর্জাতিক বিমানবন্দরে নিরাপত্তা তল্লাশির সময় আসিফ মাহমুদের হাতের লাগেজে একটি আগ্নেয়াস্ত্রের ম্যাগাজিন পাওয়া যায়। তিনি মরক্কোর মারাকেশে অনুষ্ঠিতব্য "ওআইসি ইয়ুথ ক্যাপিটাল ইন্টারন্যাশনাল" কর্মসূচিতে যোগ দিতে যাচ্ছিলেন। পরে আসিফ ফেসবুকে জানান, ভুলবশত ম্যাগাজিনটি তার ব্যাগে রয়ে গিয়েছিল। তিনি দাবি করেন, রাজনৈতিক কার্যক্রমের সঙ্গে জড়িত থাকার কারণে তিনি একাধিক হামলার শিকার হয়েছেন, এটি তার নিরাপত্তার স্বার্থে লাইসেন্স করা বৈধ অস্ত্র। তিনি আরও জানান, সরকারি নিরাপত্তার ঘাটতি থাকায় আইনগতভাবে তিনি নিজের ও পরিবারের সুরক্ষার জন্য অস্ত্র বহন করেন। বাংলাদেশের স্বরাষ্ট্রবিষয়ক উপদেষ্টা লেফটেন্যান্ট জেনারেল (অব.) জাহাঙ্গীর আলম চৌধুরী সচিবালয়ে আইনশৃঙ্খলা সংক্রান্ত কোর কমিটির বৈঠক শেষে সাংবাদিকদের বলেন, “এটি একটি ম্যাগাজিন ছিল, একে-৪৭ নয়।” তিনি আরও জানান, কীভাবে বিমানবন্দরের প্রাথমিক তল্লাশিতে ম্যাগাজিনটি ধরা পড়েনি তা জানতে তদন্ত চলছে। বাংলাদেশের আগ্নেয়াস্ত্র আইন অনুযায়ী, মন্ত্রীর সমপর্যায়ের পদাধিকারীরা বয়সসীমার বাধা ছাড়াই আগ্নেয়াস্ত্র ব্যবহার করতে পারেন।

## তথ্যসূত্র

## বহিঃসংযোগ
* 
* 
* 

বিষয়শ্রেণী:১৯৯৮-এ জন্ম
বিষয়শ্রেণী:জীবিত ব্যক্তি
বিষয়শ্রেণী:কুমিল্লা জেলার রাজনীতিবিদ
বিষয়শ্রেণী:বৈষম্যবিরোধী ছাত্র আন্দোলনের সমন্বয়ক
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:মুহাম্মদ ইউনূসের অন্তর্বর্তীকালীন সরকারের উপদেষ্টা
বিষয়শ্রেণী:আদমজী ক্যান্টনমেন্ট কলেজের প্রাক্তন শিক্ষার্থী
বিষয়শ্রেণী:বাংলাদেশী সক্রিয় কর্মী
বিষয়শ্রেণী:বাংলাদেশী ফ্যাসিবাদ বিরোধী
বিষয়শ্রেণী:বাংলাদেশের ছাত্রনেতা
বিষয়শ্রেণী:জাতীয় নাগরিক পার্টির রাজনীতিবিদ